સર્વેના તારણોમાંથી અલગ તારવેલા એક ઉદાહરણ પ્રમાણે જો IVF પદ્ધતિથી નહીં, પરંતુ કુદરતી રીતે સંભોગ દ્વારા જ બાળક જોઈતું હોય અને કપલને એક જ બાળક જોઈતું હોય તો ૩૨ વર્ષની ઉંમર સુધી સ્ત્રી રાહ જોઈ શકે છે. એટલે કે ૩૧ વર્ષની ઉંમર સુધી કરિયર પર ફોકસ કરીને પછી બાળક માટેના પ્રયત્નો શરૂ કરી દેવા જોઈએ. આ ઉંમર સુધીમાં માતૃત્ત્વ ધારણ કરવાની સંભાવનાઓ એક સ્ત્રીમાં ૯૦ ટકા સુધીની હોય છે. જો IVF વગર જ બે બાળકો જોઈતાં હોય તો મોડામાં મોડું સ્ત્રીએ ૨૭ વર્ષની ઉંમર સુધીમાં પહેલું બાળક લાવવાના પ્રયાસ કરી લેવા જોઈએ, તો જ બે બાળકો લાવવાની સ્ત્રીની સંભાવનાઓ ૯૦ સુધીની રહે છે. જો ઉપરોક્ત પરિસ્થિતિઓમાં કપલ IVF પદ્ધતિની સારવાર લઈને બાળક લાવવા ઇચ્છતા હોય તો તેઓ ચારથી દસ વર્ષ સુધી વધુ રાહ જોઈ શકે છે, પરંતુ તેના માટે તેમણે કેટલું ડિલે કરવું જોઇએ એ ચોક્કસપણે તેમના ડોક્ટર નક્કી કરે એ વધારે સારું રહે છે.